הוועדה המיוחדת לזכויות הילד, כנסת 18, פרוטוקול מספר 183, 2012-06-18 11:15

זבולון אורלב: שלום.

זבולון אורלב: חברים, התכנסנו כאן היום לישיבה חגיגית כשמטרת הישיבה הזאת היא חילופים בראשות הוועדה לזכויות הילד על פי מצוות ההסכמים הקואליציוניים.

זבולון אורלב: אנחנו נסיים היום את כהונתי כיושב ראש הוועדה ונבחר בחברת הכנסת אורלי לוי אבקסיס כיושבת ראש הבאה.

זבולון אורלב: מיד אני אעביר את רשות הדיבור ליושב ראש ועדת הכנסת, חבר הכנסת יריב לוין, שכמצוות התקנון הוא זה שצריך לנהל כאן את עניין הבחירה.

זבולון אורלב: הוועדה לזכויות הילד בעיניי היא מהוועדות החשובות למרות שהיא נקראת ועדה מיוחדת ואולי הגיע הזמן שהיא תהיה ועדה קבועה.

זבולון אורלב: אני מוכרח לומר שאני לא הרגשתי שנגרע משהו מסמכותה או מיכולתה לפעול בכל התחומים למרות שהסטטוס הוא סטטוס שונה.

זבולון אורלב: זכינו לשיתוף פעולה מלא של כל הגורמים הממשלתיים והגורמים הציבוריים לסוגיהם והם באמת רבים.

זבולון אורלב: עבורי זאת הזדמנות לומר תודה לאותם משרדי ממשלה – זאת אחת הוועדות שעוסקת עם הרבה מאוד משרדי ממשלה ואם אני אתחיל למנות, אני בטח גם אטעה ואקפח מישהו – למשרד הרווחה, למשרד החינוך, ל, למשרד המשפטים, למשרד לביטחון פנים, למשרד התעשייה, למשרד האוצר, למשרד התחבורה בכל מה שקשור בבטיחות, למשרד הקליטה, למשרד התרבות והספורט.

זבולון אורלב: כמעט כל משרדי הממשלה שאיכשהו היו קשורים בעניין הזה.

זבולון אורלב: כמובן הארגונים הציבוריים כמו המועצה לשלום הילד, בטרם, יוניסף, הנהגת ההורים הארצית, שתי"ל, האגודה לזכויות האזרח, רבנים שומרים, רבני צהר שעזרו לנו בחקיקה, נעמ"ת, ויצ"ו, אמונה, נשות חירות וכל הארגונים שבאמת פעלו והרגשנו שאנחנו מהווים כתובת ראויה לטפל בסוגים שונים.

זבולון אורלב: יש סדר יום מאוד מאוד עמוס של הוועדה הזאת.

זבולון אורלב: יש שני נושאים שלא סגורים ואני מאמין שהם ימשיכו לעמוד על סדר יומה של הוועדה.

זבולון אורלב: ביום ראשון השבוע עמדה על סדר יומה של ועדת שרים לחקיקה הצעת החוק של הקמת נציבות זכויות הילד, אותו רעיון שלדעתי הוא הכרחי שתוקם נציבות ממשלתית שתאגם, תרכז ותתאם את כל פעולות הממשלה בתחום זכויות הילד ותהיה שולחן עגול של כל משרדי הממשלה, כיוון שאנחנו נוכחים כאן בדיונים שמשרד ממשלתי אחד לא יודע מה עושה משרד ממשלתי שני ואין תיאום ואין קשר ביניהם, דבר שהוא דבר מדהים, וכאמור הילד חותך את כל משרדי הממשלה.

זבולון אורלב: על פי תיאום עם משרד המשפטים אנחנו דחינו את הדיון שם כדי שעד ה-24 בחודש משרד המשפטים ישלים את הדיונים בהצעת החוק ותוגש גם הצעת חוק ממשלתית.

זבולון אורלב: אני מאמין שברגע שהיא תוגש, הוועדה בוודאי תעסוק בה באופן נרחב.

זבולון אורלב: כמובן יש לנו חוב ישן לגבי חוק הגנה על מסגרות לפעוטות.

זבולון אורלב: הצעת החוק הממשלתית נמשכה אבל הצעת החוק הפרטית עדיין על שולחן הוועדה וגם הוא אני מקווה יגיע אולי לסיומו בקדנציה הזאת ונזכה לגאול את שלושה וחצי המיליארד שמחכים לחקיקת החוק הזה.

זבולון אורלב: אני מקווה שילדים רבים יזכו להגנה לאחר שאנחנו נוכחים יום-יום ושעה-שעה בפגיעות בילדים כיוון שהמסגרות אינן מחויבות היום ברישוי ובפיקוח.

זבולון אורלב: בוודאי יש עוד נושאים רבים מאוד, נושאים שמחייבים מעקב.

זבולון אורלב: מנהלת הוועדה, רחל סעדה יחד עם אליה, יש תיק מאוד מאוד מסודר של הנושאים שעומדים על סדר היום ויושבת ראש הוועדה החדשה, שעד עכשיו הייתה חברה פעילה בוועדה, בטוח שהיא בקיאה בנושא.

זבולון אורלב: אני חושב שאנחנו מוסרים את הוועדה לידיים אמונות.

זבולון אורלב: אני שוב רוצה להודות וכמובן להודות למנהלת הוועדה, לרחל סעדה ולאליה,.

זבולון אורלב: אני רוצה להודות ליועצת המשפטית שלנו נירה לאמעי, למריה, לאתי ולשרון ממרכז המידע והמחקר שאני חושב שעשה כאן עבודה מאוד מאוד ראויה.

זבולון אורלב: אנחנו אחת הוועדות שמעסיקה אותם באופן רציני ונרחב.

זבולון אורלב: אני מקווה שלא שכחתי מישהו.

זבולון אורלב: תודה לדוברת של הוועדה.

זבולון אורלב: אני חושב שהוועדה באמת זכתה לחשיפה ראויה, מקצועית וטובה מאוד.

זבולון אורלב: שוב, תודה לכולם.

זבולון אורלב: אני מתכבד למסור את רשות הדיבור, בפעם האחרונה שאני יכול למסור רשות דיבור, ליושב ראש ועדת הכנסת, לחבר הכנסת יריב לוין.

יריב לוין: תודה רבה.

יריב לוין: קודם כל, זבולון, נדמה לי שזאת כבר פעם שנייה שאנחנו מנהלים טקס שאתה יוצא והיה לי פעם אחת טקס בו אתה נכנס.

יריב לוין: בכל זאת אני אחזור על מה שאמרתי גם בפעמיים הקודמות.

יריב לוין: אני חושב שהרוח המקצועית, הניסיון העצום שלך והראייה הרחבה שלך שבאה לידי ביטוי מכוח העובדה שגם היית בשעתו שר ומנכ"ל משרד ממשלתי ואתה יכול לראות את הדברים בכל היקף המעגל של העוסקים במלאכה, דברים שגם באו לידי ביטוי בפעילות של הוועדה הזאת.

יריב לוין: אני יכול לומר גם בשם ועדת הכנסת, ואני חושב בשם הכנסת כולה, תודה רבה על מלאכה חשובה שהעלתה את קרנה של הוועדה.

יריב לוין: אני רוצה לברך את היושבת ראש הנכנסת ולומר לכם שלפני שהרכיבו את הממשלה, דיבר אתי אחד המועמדים לשרים ושאל אותי איזה תפקיד שר הוא יקבל.

יריב לוין: אמרתי לו שאני יודע איזה שר הוא לא יהיה.

יריב לוין: אמרתי לו שהוא לא יהיה שר התחבורה.

יריב לוין: הוא נעלב ושאל אותי למה.

יריב לוין: אמרתי לו כי בזה עסקת, זה אתה מבין ולכן הסיכוי שמישהו ימנה אותך לתפקיד הזה הוא קלוש מאוד.

יריב לוין: יש לי הרגשה נהדרת לומר שהכלל הזה לא עובד הפעם ונבחרת כאן יושבת ראש ועדה שמהרגע הראשון השקיעה את הנשמה בנושא הזה, מכירה אותו, מבינה אותו מקצועית, הייתה רוח חיה בעבודת הוועדה הזאת למן הרגע הראשון של הכנסת הזאת ועשתה עוד דבר אחד שבעיניי הוא מאוד מאוד חשוב והוא נלחמה ונאבקה לא רק על החוקים הפרטיים שלה אלא גם על כל סעיף קטן בכל חקיקה ממשלתית שיש לה נגיעה לנושאים האלה.

יריב לוין: אני בטוח, אורלי, שאת תובילי את הוועדה הזאת למקומות גבוהים, לעבודה סופר מקצועית עם כל הלב, הנשמה והידע המקצועי שלך.

יריב לוין: אני מאחל לך המון המון הצלחה.

יריב לוין: אני מציע, בהתאם להוראות סעיף 106(א)(1) לתקנון הכנסת להביא בפניכם את המלצת ועדת הכנסת שהתקבלה בישיבתה ביום כ"א בסיוון התשע"ב, ה-11 ביוני 2012, ולהמליץ בפני חברי הוועדה המיוחדת לזכויות הילד לבחור בחברת הכנסת אורלי לוי אבקסיס לכהן כיושבת ראש הוועדה במקומו של חבר הכנסת זבולון אורלב שמסיים את תפקידו.

זבולון אורלב: מי שיכול להצביע אלה חברת הכנסת אורלי לוי אבקסיס וזבולון אורלב.

זבולון אורלב: מי יצביע במקום דני דנון?

זבולון אורלב: יריב לוין.

זבולון אורלב: מי יצביע במקום אבי דיכטר?

זבולון אורלב: חבר הכנסת מאיר שטרית.

זבולון אורלב: במקום אופיר אקוניס תצביע חברת הכנסת מירי רגב.

זבולון אורלב: מקדימה עדיין לא מונה והם צריכים למנות.

זבולון אורלב: מהעבודה לא מונה והם צריכים למנות.

זבולון אורלב: כלומר, כרגע אין מי שיצביע במקומם.

אורלי לוי אבקסיס: דניאל בן סימון מהעבודה.

זבולון אורלב: לא, צריך שיהיה חבר ואחרי שהוא חבר, מישהו אחר יכול להחליף אותו.

זבולון אורלב: זאת מצוות התקנון.

יריב לוין: זאת ההזדמנות לבקש מכם להעביר אלי.

אילן גילאון: אדוני, אנחנו קולות הימאים.

זבולון אורלב: אנחנו נקיים שתי הצבעות.

זבולון אורלב: בהצבעה אחת יצביעו אלה שרשאים להצביע, ובהצבעה שנייה יצביעו בהצבעה וירטואלית כל היתר.

זבולון אורלב: אנחנו מצביעים על אישור ההצעה שהציע חבר הכנסת יריב לוין למנות את חברת הכנסת אורלי לוי אבקסיס כיושבת ראש הוועדה לזכויות הילד.

זבולון אורלב: בעד אישור חברת הכנסת אורלי לוי אבקסיס כיושבת ראש הוועדה לזכויות הילד – פה אחד אושר

זבולון אורלב: אני קובע שהוועדה בחרה בחברת הכנסת אורלי אבקסיס פה אחד.

זבולון אורלב: מי תומך בהחלטה הזאת?

זבולון אורלב: כולם פה אחד.

דניאל בן-סימון: אני תומך בחילופים באופן מיידי.

זבולון אורלב: אני מודה לך.

זבולון אורלב: חברת הכנסת אורלי לוי אבקסיס, תתפסי את מקומך.

אורלי לוי אבקסיס: ברשותכם, כמה מלים.

אורלי לוי אבקסיס: אני רוצה להודות ליושב ראש היוצא, חבר הכנסת זבולון אורלב.

אורלי לוי אבקסיס: אין ספק שהניסיון שלו והידע שלו התבסס גם על עבודה מהצד השני של המתרס, של משרדי הממשלה, שהרבה פעמים כל אחד דואג גם לקופה ואיך לנייד את התקציבים בתוך המשרדים תוך התחשבות במשרדי האוצר וכדומה וגם בכובע האחר של פרלמנטר טוב, של יושב ראש ועדה, כאשר לפעמים ניסה לעשות את האיזונים המתבקשים ולהראות לנו פן נוסף של תיקוני חקיקה כאלה ואחרים והחלטות שמתקבלות.

אורלי לוי אבקסיס: אני רוצה לומר שהמעמד הזה מאוד מרגש אותי.

אורלי לוי אבקסיס: מהרגע שנכנסתי לחיים הציבוריים כנבחרת ציבור, אני זוכרת את הפגישה הראשונה שהייתה לי עם יצחק קדמן מהמועצה לשלום הילד כאשר ביקשתי ללמוד את החומר עוד בטרם ההשבעה שלי.

אורלי לוי אבקסיס: בהתחלה הוא הסתכל בסוג של – ויצחק, תודה בכך – בואי נראה כמה זה רציני, אבל אני חייבת לומר שמהתחלה היה שיתוף פעולה.

אורלי לוי אבקסיס: הוא העמיס אותי בחומרים שבטח חשב שלא אעבור על כולם.

אורלי לוי אבקסיס: אני חושבת שזה היה אז אתגר עבורי גם כדי ללמוד את המטריה אליה אני נכנסת ואחד הדברים הראשונים שעשיתי היה לבקש את השדולה לילדים ובני נוער בסיכון.

אורלי לוי אבקסיס: תוך כדי הפעילות השוטפת העלינו לסדר היום, גם בהצעות לסדר, גם בדיונים מהירים שוטפים, גם בהצעות חוק תוך שיתוף פעולה עם ארגונים ועמותות שנמצאים יום יום בשטח.

אורלי לוי אבקסיס: אף אחד לא המציא את הגלגל, ובטח לא אני, אלא הדברים האלה קיימים אלא שצריך מי שיציף אותם, מי שיסב את תשומת ליבנו לכך.

אורלי לוי אבקסיס: למזלנו הרב באמת יש באוכלוסייה שלנו אנשים שמחויבים לנושא של ילדים ובני נוער בסיכון.

אורלי לוי אבקסיס: לא רק זה, כמו שאמר זבולון לפני, יש לא מעט חוקים במשרדים השונים שההשלכה שלהם – אולי לא הישירה אבל בהחלט העקיפה – נוגעת בראש ובראשונה בילדים.

אורלי לוי אבקסיס: אפילו אם אנחנו ניקח את הדיור הסוציאלי - שהוא באיזשהו אופן הדבר הבסיסי, האלמנטרי והראשון ביותר - קורת גג לאותם ילדים, אנחנו יכולים להבין שילד שנמצא ברחוב או באוהל או במקום אחר לא יכול לנהל חיים נורמטיביים ולהתפתח מבחינה חברתית ומבחינה אישיותית.

אורלי לוי אבקסיס: למשל החוק של בריאות שיניים, ואולי תיקון של עוולה היסטורית משנת 1995 בחוק בריאות ממלכתי שבעצם החריג את הנושא של בריאות השיניים ושל בריאות הנפש מהחוק הזה, תיקון שאנחנו עושים.

אורלי לוי אבקסיס: אני יכולה לומר שאני הייתי בין חברי הכנסת הראשונים שתמכה בסגן השר ליצמן בנושא הזה, גם אם בהתחלה התקציב הראשוני נלקח ממקום מסוים שלא כולם אהבו אותו.

אורלי לוי אבקסיס: עשינו גם יחד עם הארגונים השונים בשטח עבודה.

אורלי לוי אבקסיס: יש כמובן חוקים נוספים שקל יותר לזהות אותם עם ילדים.

אורלי לוי אבקסיס: יש את הפעילות השוטפת גם עם ארגוני ההורים.

אורלי לוי אבקסיס: אני יודעת שהיום יש להם ארגון יציג ואני בהחלט מברכת גם את יושב ראש הארגון ומצפה לשיתוף פעולה.

גדעון פישר: תודה.

גדעון פישר: חד משמעית כך יהיה.

גדעון פישר: תודה.

אתי בנימין: גם עד היום היה ארגון יציג.

אורלי לוי אבקסיס: נכון, אבל היו כמה טוענים לכתר והיו כמה ארגונים.

אורלי לוי אבקסיס: אנחנו נזמין את כולם להיות כאן חלק מהפעילות.

אורלי לוי אבקסיס: אני יכולה לומר לכם שאחד הדברים הראשונים בהם נטפל בוועדה הוא הנושא של הפדופיליה ברשת.

אורלי לוי אבקסיס: אחד הדברים הבעייתיים ביותר הוא שהטכנולוגיה המתקדמת מציעה פתרונות ותפקידנו לעקוב ולראות מה הם הפתרונות המוצעים.

אורלי לוי אבקסיס: אני יודעת למשל על אוניברסיטת באר-שבע שעשתה איזושהי מהפכה בתחום המחקר הזה והצליחה להביא גם איזשהו פתרון מסוים איך לזהות גונבי זהויות ברשת ולעשות את כל ההצלבות.

אורלי לוי אבקסיס: אנחנו כבר ביקשנו מהוועדה להזמין ממחלקת המחקר של הכנסת את כל הפיתוחים הטכנולוגיים הקיימים ואנחנו נקים כאן צוות חשיבה ביחד עם חברי הכנסת.

אורלי לוי אבקסיס: אני רוצה קודם כל לומר תודה לכל חברי הכנסת שהגיעו וחלקם גם לא מהסיעה ואולי אפילו גם לא מהקואליציה, אבל ביחד הצלחנו להעביר ולמנוע, דבר שהוא לא פחות חשוב, חוקים שיכלו לעשות גם השלכות לא נעימות על חיי כולנו.

אורלי לוי אבקסיס: דווקא שיתופי הפעולה בין הסיעות השונות הביאו לתוצאות טובות וכך אנחנו מתכוונים להמשיך לעשות.

אורלי לוי אבקסיס: הוועדה הזאת גם תמשיך ותבקר ועדות שהסיקו מסקנות אך לא התגשמו בשטח.

אורלי לוי אבקסיס: אחד הדברים שנשים כאן על הפרק הוא את הנושא של בדיקה מה קורה עם הדוח הבין משרדי בראשותו של מוטי וינטר לגבי איתור ילדים בסיכון.

אורלי לוי אבקסיס: הדוח קיים כבר כמעט שלוש שנים וההמלצות קיימות.

אורלי לוי אבקסיס: הדוח הוא אחד הדוחות החשובים והמפורטים ביותר שראיתי, אבל היישום בשטח מתעכב.

אורלי לוי אבקסיס: יכולנו למנוע אולי או לפחות לאתר ילדים שנמצאים במצבי משבר ואולי אפילו להציל את חייהם.

אורלי לוי אבקסיס: הוועדה הזו תעסוק בכל הנושאים ותהיה בית לכל מי שירצה להעלות נושאים לסדר היום, נושאים שיש להם השלכה על אותם ילדים ובני נוער.

אורלי לוי אבקסיס: אני יכולה לומר שאנחנו כבר מוצפים בבקשות לדיונים.

אורלי לוי אבקסיס: אנחנו גם נבחן הצעות חוק שהוועדה תגיש בשם הוועדה.

אורלי לוי אבקסיס: אני מזמינה אתכם כבר ביום רביעי הקרוב, אז יתקיים כאן דיון מהיר של חבר הכנסת אורי מקלב וחברי כנסת נוספים לגבי כל הנושא של החינוך ושל הצהרונים, איך זה מתקבל, איך אנחנו יכולים להבטיח שאותה הטבה שהמדינה מוציאה עליה כסף תגיע באמת לאותם מורים, האם זה בכלל מתקיים ובאיזה מקומות זה מיושם ובאיזה לא.

אורלי לוי אבקסיס: אנחנו נהיה כאן ממש סוג של ועדת ביקורת אבל גם ועדה שתדע לומר תודה כאשר דברים נעשים כמו שצריך.

אורלי לוי אבקסיס: תפקידנו הוא לתקן ואנחנו נזהה את הליקויים ונתקן אותם.

אורלי לוי אבקסיס: אני רוצה לומר תודה רבה ליושב ראש ועדת הכנסת חבר הכנסת יריב לוין, גם על הדברים שאמרת וגם על עבודה משותפת מתחילת כהונתנו עת שיתפנו פעולה בנושא של ילדים ובני נוער בסיכון כאשר חלקם הפך להיות הצעות חוק שעברו בקריאה השלישית ויש לנו עוד כמה על הפרק.

אורלי לוי אבקסיס: אני יודעת שיש עוד ועדות נוספות שישמחו לשתף פעולה ולכן אני לוקחת אותך כחייל במערכה.

אורלי לוי אבקסיס: כולנו חיילים.

אורלי לוי אבקסיס: אני יכולה לומר לכם שוועדת העבודה, הרווחה והבריאות כבר תעשה שיתופי פעולה עם הוועדה הזאת לגבי נושאים שהם חופפים.

אורלי לוי אבקסיס: בואו לא נשכח שעל הפרק יש כאן גם את נושא חזקת הגיל הרך, יש כאן נושאים של אחיות בית ספר שגם הם חופפים לעבודת ועדת העבודה, הרווחה והבריאות וגם לכאן וכמובן גם נושאים אחרים.

אורלי לוי אבקסיס: חבר הכנסת מאיר שטרית, גם על החוק שלך – במושגים המשפטיים זאת לידה בעוולה אבל ברשלנות רפואית בכל מה שקשור להריון ולידה - אני בטוחה שיהיו כאן דיונים.

אורלי לוי אבקסיס: כמובן כל חוק, גם אם הוא חוק ממשלתי או חוק אחר, ננסה לתקן אותו ולהביא לתוצאה הטובה ביותר עבור הילדים.

אורלי לוי אבקסיס: אני רוצה להודות לכל הארגונים שאני משתפת אתם פעולה ביום יום, גם במסגרת השדולה וגם במסגרת הוועדות השונות.

אורלי לוי אבקסיס: אני לא אמנה כל אחד ואחד מכם כי אני לא רוצה חלילה וחס לשכוח מישהו בטעות.

אורלי לוי אבקסיס: לכן אני אומר לכולכם תודה.

אורלי לוי אבקסיס: שוב, אני רוצה לומר תודה לכל מי שרואה בעצמו כנושא הדגל הזה של ילדים ובני נוער, ההשלכות החברתיות שיכולות לעצב גורלות של ילדים ופרט לטרגדיה אישית, שאם לא ניתן לילדים האלה את ארגז הכלים לו הם ראויים כדי למצות את הפוטנציאל שלהם, תהיה כאן טרגדיה חברתית גדולה.

אורלי לוי אבקסיס: אנחנו כבר על סף טרגדיה חברתית.

אורלי לוי אבקסיס: מספר הילדים בסיכון כל הזמן עולה ולפי המועצה לשלום הילד מדובר בלמעלה מ-350 אלף ילדים, אבל אם אנחנו לוקחים את קו העוני לפי הלשכה הממשלתית לסטטיסטיקה, מדובר ב-800 אלף ילדים שחיים מתחת לקו העוני.

אורלי לוי אבקסיס: אנחנו נבדוק מה יכול להוות איזושהי תשתית כדי להציל את אותם ילדים או לפחות לתת להם את הכלים לחיים נורמליים.

אורלי לוי אבקסיס: זו חובתנו כמדינה וזו חובתנו כחברה.

אורלי לוי אבקסיס: אני אשמח לשיתוף פעולה מצד כל חברי הכנסת מכל סיעות הבית.

אורלי לוי אבקסיס: אני מצפה שכל הסיעות ימנו חברים קבועים לוועדה.

אורלי לוי אבקסיס: אני מזמינה גם את כל החברים האחרים.

אורלי לוי אבקסיס: יש לנו כבר תוכניות לשיתופי פעולה בהמשך.

אורלי לוי אבקסיס: מירי, דב, עם אילן יש לי כבר היסטוריה ותיקה, עם דואן אנחנו כבר עובדים על איזה שהם דברים נוספים.

אורלי לוי אבקסיס: הרבה עבודה מחכה לנו.

אורלי לוי אבקסיס: מבחינתי זה אתגר גדול ואני ניגשת אליו עם שיא המרץ.

אורלי לוי אבקסיס: הוועדה הזאת תעבוד באופן רציף וגם אם צריך שבחלק מהישיבות יושב ראש אחר ימלא מקום, כמו שנעשה בוועדת העבודה, הרווחה והבריאות, כך ייעשה.

אורלי לוי אבקסיס: הוועדה הזאת תעבוד והיא תעבוד באופן שוטף.

אורלי לוי אבקסיס: זאת כוונתי.

אורלי לוי אבקסיס: אני רוצה להודות גם לצוות הוועדה שיש לי אתו היסטורי המשותפת.

אורלי לוי אבקסיס: עם היועצת המשפטית העברנו בוועדת החוקה חוקים שקשורים לילדים בסיכון והחוקים הם חוקים טובים.

אורלי לוי אבקסיס: בהחלט יש למה לצפות.

אורלי לוי אבקסיס: תודה רבה.

מאיר שטרית: אינני חבר הוועדה אבל באתי לכבודך, כפי שעשו חברי כנסת אחרים.

מאיר שטרית: אני מאחל לך הצלחה רבה בתפקיד.

מאיר שטרית: את פעילה חברתית בכנסת, התפקיד מתאים לך ואת מתאימה לו.

מאיר שטרית: אני מאחל לך הצלחה רבה בעבודה.

אורלי לוי אבקסיס: תודה רבה.

מירי רגב: גם אני באתי לכבודך.

מירי רגב: אנחנו משתפות הרבה פעולה בנושאים החברתיים.

מירי רגב: אני חושבת שאין מי שראויה כמוך למלא את התפקיד הזה.

מירי רגב: כמובן אני רוצה לומר כמה מלים טובות וחמות על זבולון שהצליח להעביר כאן הרבה מאוד מהלכים והצליח לקדם אותם.

מירי רגב: הייתי שותפה למהלך אחד כזה כאן ותודה לך על שזכיתי להיות חלק ממנו.

מירי רגב: כשמדברים על ילדים, זה דבר שהופך אותנו, כולנו, לאנשים רגישים ופתוחים.

מירי רגב: זה פותח את הלב כי אנחנו יודעים שילדים הם חסרי אונים.

מירי רגב: אין להם יכולת להתארגן, אין להם יכולת לצעוק את הכאב שלהם, הם עושים את זה דרך ציורים ובדרכים אחרות כי מאוד מאוד קשה להם לבטא את מה שהם מרגישים.

מירי רגב: לכן אני רואה את הוועדה הזאת כוועדה שבעצם מייצגת את הילדים, כוועדה שמגינה על הילדים, כוועדה שמפקחת על חוקים שאנחנו בעצמנו מחוקקים ולא תמיד מצליחים, חלק מהמשרדים, לעמוד בהם.

מירי רגב: אני בהחלט רואה אותך כשותפה מלאה לכל מה שתצטרכי בעניין הזה.

מירי רגב: אני אשמח להיות שותפה לכל החוקים ולדיונים.

מירי רגב: אני כמובן גם אצטרף לשדולה.

מירי רגב: אין לי ספק שאת תובילי מכאן קדימה את מה שזבולון עשה.

מירי רגב: את ראויה ביותר לעניין הזה.

מירי רגב: תצליחי.

מירי רגב: אנחנו כולנו אתך.

אורלי לוי אבקסיס: תודה רבה.

אילן גילאון: אין ספק שאי אפשר להגזים בחשיבותו של הנושא הזה.

אילן גילאון: אני לא יודע אם זאת הוועדה הכי חשובה בכנסת אבל זה הנושא הכי חשוב בחיים.

אילן גילאון: אני יכול להעיד על עצמי שלפני הציונות, הסוציאליזם, אחוות עמים, את קיבוצניקית ואת יודעת שזה היה כתוב ב"על המשמר" פעם, הילדים הם לפני כן.

אילן גילאון: אני רוצה קודם כל להודות לך זבולון.

אילן גילאון: כהרגלך גם את התפקיד הזה עשית על הצד הרציני והטוב.

אילן גילאון: ברכות על כל מה שהיה ובעיקר על החוק האחרון שלך של הסבתות והסבים ואני אומר את זה כגורם מעוניין.

זבולון אורלב: שותפי הנאמן לחוק, יריב לוין.

אילן גילאון: כשנולדו לי הנכדים, אמרתי שאם הייתי יודע דבר כזה, הייתי בכלל מדלג על השלב של הילדים.

זבולון אורלב: רציתי להכניס לחוק שהכללים של סבא, כשהוא מקבל את הנכד, אם הוא לא בוכה, אם הוא לא רעב ואם הוא יבש.

זבולון אורלב: אם הוא לא עומד בכללים האלה, הוא מוחזר להורים.

אילן גילאון: אפשר עוד לעשות תיקוני חקיקה.

אילן גילאון: זה מיוחד למי שהוא ראש הוועדה לזכויות הילד.

אילן גילאון: זאת ריבה מיוחדת.

אורלי לוי אבקסיס: זאת החולשה שלי.

אילן גילאון: זבולון, אתה תקבל כסגן יושב ראש הכנסת.

אילן גילאון: זאת ריבה אחרת.

אילן גילאון: אני אומר מה הסיבה האמיתית שאני בא לכאן.

אילן גילאון: בעולם הזה שאנשים הם תחילה והילדים הם ראשונים, אני רוצה לומר משהו על אורלי לוי.

אילן גילאון: הייתי כמעט אומר שאם היא לא הייתה מעשנת, היא הייתה כמעט מושלמת.

אילן גילאון: כששאלו אותי מה טוב בזה שנבחרתי בכנסת, אמרתי שמה אני יכול לומר שהוא טוב זה שאני יושב במקום בו אני רואה את אורלי לוי.

אילן גילאון: עכשיו ברצינות.

אילן גילאון: אני חושב שזאת בחורה שקדנית שזה דבר מדהים לגבי חברי כנסת, בחורה שלומדת, כמעט הייתי אומר חרשנית.

אילן גילאון: זה פשוט לא אופייני לפוליטיקאים.

אילן גילאון: היא גם דעתנית וגם יש לה יושרה רבה.

אילן גילאון: יש לה את כל התכונות לנהל מערכות קצת יותר גדולות מהוועדה הזאת כי היא ילדה בנפשה והאחריות שלה היא כמו של אימא ויש לה חזון.

אילן גילאון: בעניין הזה נדמה לי שכאן זה סוג האנשים שאנחנו צריכים כאן.

אילן גילאון: זה כמעט כמו שכיית חמדה מתוך הספרים הישנים של פעם.

אילן גילאון: יש בכנסת אנשים כאלה והיא אחת הבולטות בהם.

אילן גילאון: הציבור לא תמיד מבין ולוקח את כולנו כמקשה אחת אבל לא היא.

אילן גילאון: אני לא יודע איך להביע את ההרגשה שלי אבל אני אומר משהו שאורי אורבך אמר לי כשהלכתי להיבחר ב-מרצ.

אילן גילאון: הוא אמר לי שהוא מאחל לי הצלחה גדולה במפלגה קטנה.

אילן גילאון: אני חושב שזה מה שאני רוצה לאחל גם לאורלי.

אילן גילאון: אני מאוד גאה על כך שאני יכול להיות שותף בכנסת שאורלי לוי היא חברת כנסת.

אורלי לוי אבקסיס: תודה רבה.

אורלי לוי אבקסיס: יצחק קדמן.

יצחק קדמן: שלושה דברים ומאוד בקיצור.

יצחק קדמן: לפני 15 שנים בכנסת ה-14 הוגשה ליושב ראש הכנסת דאז, דן תיכון, המלצה להקים ועדה מיוחדת שתעסוק בילדים ונוער.

יצחק קדמן: זו הייתה המלצה של ועדת משנה לענייני הגיל הרך שבראשה עמדה חברת הכנסת לשעבר תמר גוז'נסקי.

יצחק קדמן: לקח לכנסת שנתיים נוספות וביום 27 ביולי 1999, לפני 13 שנים, התחילה הכנסת ה-15, התאספה לראשונה ועדה שאז נקראה ועדה לקידום מעמד הילד, בחרה בתמר גוז'נסקי ליושבת ראש הוועדה.

יצחק קדמן: מאז, במשך 13 שנים, הוועדה הזאת פועלת בהתמדה כשהיו לה עד עכשיו תשעה יושבי ראש, ואני לא כל כך רוצה לומר כן ירבו.

יצחק קדמן: תמר גוז'נסקי, רן כהן, ענת מאור, מיכאל מלכיאור, נדיה חילו, שלי יחימוביץ, דני דנון, זבולון אורלב ועכשיו אורלי לוי אבקסיס.

אורלי לוי אבקסיס: נכנסת לנעליים גדולות.

יצחק קדמן: באמת קבוצה נפלאה של חברי כנסת שעשו והתמסרו למען הנושא הזה.

יצחק קדמן: אני רוצה לתת לכם דוגמה קטנה שלא באה לידי פרסום ומעט מדי, אדוני היושב ראש לשעבר, למרות עבודתה הטובה של הדוברת, נותנת התקשורת במה לוועדה החשובה הזאת.

יצחק קדמן: לפני מספר חודשים הופיע כאן ביוזמתו של היושב ראש לשעבר אב לילדה חולת נפש.

יצחק קדמן: במר ליבו סיפר איזה ייסורים הוא צריך לעבור מעבר לזה שיש לו ילדה שהוא צריך להתמודד אתה עם הממסד.

יצחק קדמן: בין היתר הוא סיפר שכאשר הילדה שלו אושפזה בבית חולים פסיכיאטרי, נשללה ממנה קצבת ילד נכה.

יצחק קדמן: חבר הכנסת אורלב קפץ ואמר שזה לא יכול להיות.

יצחק קדמן: כשהוא אומר שזה לא יכול להיות, תסמכו שזה לא יהיה.

יצחק קדמן: תוך מספר שבועות העניין הועלה כתקנה בחוק הביטוח הלאומי, הובא לפני כעשרה ימים לוועדת העבודה והרווחה של הכנסת ואני שמח להודיע לכם שהעוול הנוראי הזה לילדים שמאושפזים בבתי חולים פסיכיאטריים תוקן.

יצחק קדמן: הוסרה המגבלה שבין ליקוי נפשי לליקוי גופני.

יצחק קדמן: זאת דוגמה אחת.

יצחק קדמן: אגב, יש מאות ילדים כאלה בשנה שמאושפזים באשפוז פסיכיאטרי.

יצחק קדמן: זאת דוגמה קטנה ומצוינת איך הוועדה הזאת יכולה לשנות ולדלג על מכשולים מאוד גדולים, יכולה לתקן עוולות.

יצחק קדמן: אני מאחל ליושב ראש היוצא שאת המרץ שלו, את הנחישות שלו, האכפתיות שלו והכישרון שלו ימצא להם נתיבים ראויים.

יצחק קדמן: זאת באמת דוגמה יוצאת מן הכלל לחבר כנסת שהוא גם מסור, גם מצליח, גם מצליח להשיג הישגים בלתי רגילים.

יצחק קדמן: אומר עוד מילה אחת כי אומרים רק מקצת שבחו של אדם בפניו.

יצחק קדמן: אחד הדברים הכי קשים – יש כאן

יצחק קדמן: לפחות עוד אחד שעבר את זה – הוא לעבור ממעמד של שר ולחזור להיות חבר כנסת.

יצחק קדמן: זה דבר לא פשוט.

יצחק קדמן: אדוני, עשית את זה בהצלחה בלתי רגילה.

יצחק קדמן: אני מאחל ליושבת ראש הנכנסת, אני מכיר אותה כבר לא מעט שנים והייתי אומר שאני אפילו מכיר את הדורות במשפחה, יצא לי לעבוד עם הדורות במשפחה.

יצחק קדמן: פעם היו אומרים שזאת הבת של והיום אומרים שזה האבא של אורלי לוי.

יצחק קדמן: זה מעבר יפה בין הדורות.

יצחק קדמן: אני מאחל לך שתיכנסי לנעליים הגדולים שהקודם שלך משאיר לך כאן.

יצחק קדמן: אני בטוח שתעשי את זה.

יצחק קדמן: את כבר הוכחת את עצמך בתקופה הקצרה שאת חברת כנסת.

יצחק קדמן: את לא יראה מאף אחד ותמשיכי לא לפחד כלל מפני שאנחנו כאן בוועדה שצריכה להילחם מלחמות מאוד מאוד גדולות.

יצחק קדמן: לסיום אני רוצה לתת גם ליושב ראש היוצא וגם ליושבת ראש הנכנסת את הצהרת זכויות הילד בישראל עם איחולי הצלחה.

אורלי לוי אבקסיס: תודה רבה.

זבולון אורלב: יושב ראש לשעבר זה כבר תואר קבוע.

זבולון אורלב: תודה רבה, יצחק.

אורלי לוי אבקסיס: דב ביקש לדבר.

אורלי לוי אבקסיס: אם עוד מישהו רוצה לדבר, בבקשה.

דב חנין: גם אני אינני חבר הוועדה הזו אבל מגיע לוועדה הזאת ברצון, גם לכבודו של הנושא וגם לכבודם של היושב ראש היוצא והיושבת ראש הנכנסת.

דב חנין: אני אומר מילה על הנושא.

דב חנין: דיברו על חשיבותם של ילדים ואכן ילדים חשובים וילדים צריכים להיות במקום הראשון, אבל גברתי היושבת ראש הנכנסת, אני חושב שהנושא הזה חשוב מאוד גם מבחינה אחרת.

דב חנין: אני חושב שאין ברומטר יותר מדויק למצבה של חברה מאשר מצבם של ילדים.

דב חנין: הברומטר הוא מצוין אבל מצבה של החברה לא טוב.

דב חנין: אנחנו רואים את זה בשורה ארוכה של עניינים שנדונים בוועדה הזאת ולכן גברתי, במובנים רבים הוועדה הזאת היא ועדה שצריכה לעשות עבודת תיקון חברתי שנוגעת בילדים אבל בעצם דרך ילדים עוסקת במורכבויות ובבעיות של החברה בכלל, ואת דיברת על זה בדברי הפתיחה שלך.

דב חנין: חבר הכנסת אורלב, אני רוצה לנצל את ההזדמנות ולהביע הערכה עצומה לעבודתך.

דב חנין: אתה אחד הפרלמנטרים המעולים שיש בכנסת.

דב חנין: כל פעם אני מצטער מחדש שאתה בצד השני של הזירה הפוליטית.

זבולון אורלב: אתה יכול לעבור אלי.

דב חנין: אני מקווה שתבונתך אולי תחזיר אותך בתשובה ותחזור למקומות יותר נכונים.

דב חנין: בכל מקרה, אתה עושה עבודה מצוינת בכל הנושאים שאתה מאמין בהם ומקדם דברים גם ברמה המעשית וגם ברמה המשפטית.

דב חנין: גם בוועדה הזאת עשית עבודה מצוינת.

דב חנין: אורלי, נאמרו כל כך הרבה דברים לשבחך ונדמה שכאילו הכול נאמר, אבל ממש לא.

דב חנין: אני למדתי להכיר אותך כחברת כנסת שמצטיינת בהרבה מאוד תבונה ומחשבה מעמיקה ונכונה, כישרון של לימוד ויכולת להבין דברים מורכבים, המון מסירות לדברים שאת מאמינה בהם ועניין של ילדים תמיד, מהרגע הראשון שהגעת לכנסת, היה בנפשך ובדמך.

דב חנין: מר קדמן לקח ממני את שתי המלים שמאוד מאפיינות אותך וזה חוסר המורא.

דב חנין: כשאת מאמינה במשהו, את הולכת אתו עד הסוף, לא עושה חשבון ומסוגלת להיאבק עליו.

דב חנין: יותר מכל, מעבר לשכל, לתבונה, למסירות ולחריצות, יש לך את מצפון הלב.

דב חנין: הלוואי שיהיו לנו הרבה חברי כנסת עם מצפון לב כמו שיש לך.

דב חנין: אני מאחל לך הצלחה.

אורלי לוי אבקסיס: תודה.

אורלי לוי אבקסיס: זה נשמע כמעט כמו הספד.

אורלי לוי אבקסיס: אתי בנימין ואחריה גלית וידרמן, סמנכ"לית יוניסף ישראל.

אתי בנימין: כמי שפעילה למעלה מעשרים שנים בוועדי ההורים וכמי שמייצגת בשנים האחרונות ציבור רחב של הורים במדינת ישראל, עבדתי רבות מול חבר הכנסת אורלב.

אתי בנימין: אני לא רוצה לומר מול אלא ביחד עם חבר הכנסת אורלב.

אתי בנימין: אני חושבת שהוא אחד מחברי הכנסת החרוצים ביותר שיש כאן במשכן, ולא חשוב באיזה צד של המפה הפוליטית הוא נמצא.

אתי בנימין: תמיד הוא ראה את הילדים ואת טובת הילדים לנגד עיניו.

אתי בנימין: אני מאחלת לך חבר הכנסת אורלב ולנו, כציבור הורים, ולילדים שלנו במיוחד, שנראה אותך בעתיד בתפקידים בכירים יותר במערכת החינוך של מדינת ישראל ושלא תעזוב אותנו.

אתי בנימין: לך, חברת הכנסת אורלי לוי אבקסיס, אני עוקבת אחרי העשייה שלך, אני מכירה את העשייה שלך ואני שותפה לחלק מהעשייה שלך.

אתי בנימין: אני מברכת על כך שאת זו שצריכה להחליף את חבר הכנסת אורלב כי לדעתי את הכי מתאימה.

אתי בנימין: אני מאחלת לך המון המון הצלחה.

אתי בנימין: את יכולה לראות בנו ההורים שותפים מלאים לכל העשייה כאן בוועדה ולמען ציבור ההורים והילדים במדינת ישראל.

אורלי לוי אבקסיס: תודה רבה.

אורלי לוי אבקסיס: אני אשמח לשיתוף פעולה ואני מצפה לו.

אתי בנימין: כבר הכנתי לך רשימת נושאים.

אורלי לוי אבקסיס: אני כבר מוכנה לעבודה.

אורלי לוי אבקסיס: יהיו לי הרבה שעות לימוד.

אורלי לוי אבקסיס: גלית, בבקשה.

גלית וידרמן: חבר הכנסת אורלב, אנחנו רוצים להודות לך על תפקידך כיושב ראש הוועדה לזכויות הילד.

גלית וידרמן: אנחנו מודים לך מאוד על היוזמה שלקחת להעביר בחקיקה את הצעת החוק להקמת נציבות לילדים שאנחנו מאמינים שהיא תהיה צעד משמעותי בקידום זכויות הילד ובשיפור התיאום בין משרדי הממשלה.

גלית וידרמן: זה הצעד הראשון כאחד מעשרת האמצעים שמציבה הוועדה לזכויות הילד באו"מ ליישום האמנה הבין לאומית לזכויות הילד שישראל חתמה עליה ואשררה אותה בשנת 1991.

גלית וידרמן: אנחנו מקווים, חברת הכנסת אבקסיס, שבאמת יחד אתך נוכל להמשיך ולקדם את החקיקה של תשעת האמצעים האחרים שעומדים לרשותנו.

גלית וידרמן: אנחנו מברכים אותך על הכניסה לתפקיד.

גלית וידרמן: אנחנו מאוד מעריכים את כל העשייה שלך למען ילדים וילדים בסיכון בישראל ואת החקיקה המאוד יפה שקידמת בכהונתך כחברת כנסת חרוצה מאין כמותה.

גלית וידרמן: אנחנו עומדים לרשותך עם הידע של הארגון העולמי והתמיכה בכל דבר לו תזדקקי בכהונתך כיושבת ראש הוועדה.

אורלי לוי אבקסיס: תודה רבה.

אורלי לוי אבקסיס: חבר הכנסת אורי מקלב ואחריו חבר הכנסת דניאל בן סימון שביקש רשות דיבור.

אורלי לוי אבקסיס: לאחר מכן כמובן נמשיך בסבב.

אורי מקלב: לפי רשימת הדוברים אני מבין שאני צריך לקצר.

אורי מקלב: קודם כל, מכובדיי היושב ראש היוצא והיושבת ראש הנכנסת, יושב ראש ועדת הכנסת, חבריי חברי הכנסת.

אורי מקלב: אנחנו נמצאים כאן בהרכב של חברי כנסת שהוא הרבה יותר רחב מהרכב הוועדה.

אורי מקלב: יהדות התורה לא זכתה לכך שיהיה לה חבר בוועדה לזכויות הילד אבל אנחנו מכירים מכמה וכמה נושאים להם היינו שותפים בפעילות ובעבודת הוועדה.

אורלי לוי אבקסיס: היית כאן מאוד פעיל, כאילו אתה חבר מן המניין.

אורי מקלב: אבל אני מרגיש שלא הייתי מספיק פעיל.

אורי מקלב: אני מרגיש שיש עוד כל כך הרבה נושאים ואפשר עוד הרבה לתרום דרך הוועדה לזכויות הילד כי כפי שאנחנו יודעים אלה לא רק זכויות הילד אלא גם זכויות ההורים.

אורי מקלב: ביחד זה מגוון רחב של דברים שהם החשובים ביותר לנו.

אורי מקלב: היושב ראש היוצא, אני יכול לומר שאני תלמיד שלו.

אורי מקלב: אני משתדל להיות תלמיד שלו ולא בישיבה אחת ולא בשתי ישיבות – גם כיושב ראש ועדת החינוך וגם כיושב ראש הוועדה הזאת – בסוף הישיבה או באמצע שלחתי לו פתק וכתבתי בו שעוד דבר למדתי ממנו ושוב ראיתי גישה שונה.

אורי מקלב: הניסיון שיש ליושב ראש היוצא עם האופי המיוחד שלו, המקצועיות, הנינוחות, הידיעה היכן להיות החלטי והיכן לקצר את הדברים, ניהול הישיבה וכולי – כל ישיבה הייתי יוצא כתלמיד אחרי שלמדתי עוד משהו חוץ מהנושא עצמו.

אורי מקלב: לא פעם הייתי בא לישיבות לא רק לשם הנושא אלא גם לראות איך עושים זאת.

אורי מקלב: אנחנו יודעים שאנחנו עתידים, אם ירצה השם, לכהן בעוד תפקידים.

אורי מקלב: זה היופי בכנסת, שמתחלפים ואנשים שונים מנהלים ישיבה כאשר כל אחד תורם משלו גם לאופי הדיון וגם לאופי הוועדה.

אורי מקלב: אין ספק שהיושבת ראש הנכנסת, כשהיא הייתה נכנסת לכל ועדה, ובוודאי לוועדה לזכויות הילד, הייתה משנה את אופי הדיון שהתקיים עד עתה.

אורי מקלב: לא תמיד היה קל ליושב ראש היוצא להתמודד עם היושבת ראש הנכנסת בצורת הצגת הדברים, במרץ שלה אבל זה באמת האופי שלך.

אורי מקלב: את נכנסת לכל הדברים באופן מאוד מאוד אישי, אכפתי, עם הרבה מרץ ועם ניסיון אישי רב.

אורי מקלב: זה תרם רבות לדיון.

אורי מקלב: היום יש לך תפקיד כיושבת ראש ובוודאי נזכה לכך שהוועדה הזאת תמשיך לדון בדברים מאוד מאוד חשובים.

אורלי לוי אבקסיס: הדיון הראשון הוא בנושא שאתה מעלה.

אורי מקלב: אני מוכן לתרום לחלק הזה.

אורי מקלב: אנחנו מאחלים לכולם הצלחה, ליושב ראש היוצא וליושבת ראש הנכנסת.

זבולון אורלב: אני מצטרף לדברים.

אורלי לוי אבקסיס: תודה רבה.

אורלי לוי אבקסיס: תודה רבה על האכפתיות.

אורלי לוי אבקסיס: אני מצפה לראות אתכם גם בהמשך.

דניאל בן-סימון: אני חייב להודות שאני בדילמה לא קטנה כי אני מייחל לקיצור ימיה של הקואליציה הזאת והנה אני בדילמה.

דניאל בן-סימון: נכנסת יושבת ראש שפוגעת ברצון שלי לקיצור ימיה של הקואליציה כמה שיותר מהר.

דניאל בן-סימון: במסגרת הדילמה הזאת אני חייב לומר מילה על זבולון אורלב.

דניאל בן-סימון: אם אפשר היה לנתק אותו מהאידיאולוגיה שלו, הוא היה מושלם.

דניאל בן-סימון: חבל שלא כי בין בתי אולפנה לבין כל מיני עניינים, אין יעיל ממנו במה שקשור לזכויות הבסיס של הנושאים הכי נוגעים לליבנו ואלה אנשים חסרי הישע האלה, הילדים, הנשים המוכות, החד הוריות וכל השכבות החלשות שלדעתי לא זוכות לאותה אנרגיה מחשבתית שוועדת החוץ והביטחון למשל מקבלת.

דניאל בן-סימון: הוועדות החשובות הן כאן.

דניאל בן-סימון: כלומר, אני מייחל ליום שבו יהיה היפוך תפקידים, שהוועדות האלה, הוועדה לקידום מעמד האישה, ועדת העבודה והרווחה, הוועדה לקידום הילד או לזכויות הילד, יהיו הוועדות שכולם יילחמו כדי להיכנס אליהן ולא בוועדה הפיקטיבית שנקראת ועדת החוץ והביטחון.

דניאל בן-סימון: זבולון אורלב, כל הכבוד לך.

דניאל בן-סימון: שוב, אם היה אפשר להוריד ממך את האולפנה, אתה היית אדם כלבבי.

דניאל בן-סימון: כפי שצוין כאן על ידי יצחק קדמן, המעבר שעשית ממעמד של שר למעמד של חבר כנסת, אני ראיתי את זה.

דניאל בן-סימון: אנשים לפעמים נופלים במעברים האלה.

דניאל בן-סימון: הנחיתה הזאת לא תמיד קלה אבל עשית את זה בסטייל.

זבולון אורלב: אני מעדיף את החזרה.

דניאל בן-סימון: אני יודע, אבל ירדת למעמד שלנו ולא ראו עליך את הייסורים שבליבך ואני ידעתי שיש ייסורים.

דניאל בן-סימון: אורלי, שוב, אין לי סימפטיה ענקית למפלגה שלך וזה דבר ידוע.

דניאל בן-סימון: אני לא מייחל לך שהיא תקטן, תעשו מה שבא לכם, אבל חשוב לי, בגלל הקשר הבין דורי שיש לי עם המשפחה שלך, עם אבא שלך שהייתי תלמידו – לא הכי מוצלח, אבל אחד מתלמידיו – ולכן אני באמת גאה, על אף שאני לא חבר בוועדה הזאת, לתמוך בך ולאחל לך הצלחה כמה שיותר גדולה בגלל הנושא, בגלל שהעתיד של המדינה מצוי כאן, בוועדה הזאת, במיוחד של אלה שנמצאים בשוליים.

דניאל בן-סימון: אין משימה קדושה ממנה, לתת לכל ילד את היכולת לא רק לחלום אלא להגשים את החלום שלו.

דניאל בן-סימון: אם אפשר לקדם אפילו ילד אחד, עשית את העבודה שלך.

דניאל בן-סימון: בהצלחה.

דניאל בן-סימון: תודה רבה.

אורלי לוי אבקסיס: תודה רבה.

אורלי לוי אבקסיס: חבר הכנסת חסון.

אכרם חסון: אני באתי לכבודך.

אכרם חסון: באתי לברך אותך.

אכרם חסון: מניסיוני הקצר כחבר כנסת חדש אני יכול לומר שאת חברת כנסת מאוד פעילה, מאוד רצינית וחרוצה.

אכרם חסון: אני בטוח ומשוכנע שתצליחי להצעיד את הוועדה הזאת קדימה, לחוקק חוקים חשובים מאוד וגם להקטין את כל הבעיות שקיימות בתחום הזה.

אכרם חסון: אורלב, היה לי הכבוד לעבוד אתו כשהייתי ראש עיר.

אכרם חסון: הוא אדם רציני מאוד ואדם חשוב מאוד.

אכרם חסון: אני מאחל לו הרבה עשייה והצלחות בהמשך הדרך.

אכרם חסון: יש לי בקשה אליך אורלי וגם לכל הארגונים שיושבים כאן.

אכרם חסון: חברים, אני הייתי מנהל אגף נוער וספורט, הייתי מנהל מתנ"ס וגם הייתי ראש עיר.

אכרם חסון: האמת היא שלא עזרתם הרבה למגזר הדרוזי או למגזר הלא יהודי.

אכרם חסון: בואו נפתח את הלב ונאמר לכם את האמת.

אכרם חסון: עם "בטרם" שיתפנו פעולה ועבדנו יחד.

אכרם חסון: יש לנו נתונים לגבי הילדים שלנו בנושא דריסות על ידי מכוניות כאשר המספר הוא יותר גבוה מאשר במגזר היהודי, יש לנו הרבה מקרים של פגיעות בילדים בגלל אי טיפול בנושא הבטיחות כאשר אין מעקות, אין דברים שקשורים בבטיחות הילדים במגזר הלא יהודי, נושא שלא זכה לטיפול הולם וצודק.

אכרם חסון: אני באתי לכאן כי הנושא הזה קרוב ללבי כי אני הייתי שם ואני יודע בדיוק מה קורה במגזר שלי.

אכרם חסון: אני משוכנע שאורלי תיתן תשומת לב למגזר הלא יהודי ותעשי זאת יחד עם הארגונים.

אכרם חסון: אני מקווה שמדינת ישראל, שהיא מדינה נאורה, הגיע הזמן שתשים על סדר יומה הציבורי להקטין לפחות בשישים או בשבעים אחוזים, כי אנחנו לא יכולים להתנהג כמו מדינת עולם שלישי בנושא הסיכון שקיים לילדים בכל התחומים.

אכרם חסון: אני לרשותך.

אכרם חסון: אני תמיד אגיע לכאן ואתן דחיפה עד כמה שאפשר.

אורלי לוי אבקסיס: תודה רבה.

אורלי לוי אבקסיס: אני אפנה למנהלת הוועדה.

אורלי לוי אבקסיס: הנה, אני רואה שהיא כבר רשמה את הנושא.

אורלי לוי אבקסיס: הוועדה תהווה בית לכל ילד באשר הוא תוך שימת דגש במה אפשר לטפל ומה אפשר למנוע כי חלק גדול מאוד מהמקרים של תאונות אצל ילדים, אלה מקרים אותם היה אפשר למנוע.

אורלי לוי אבקסיס: אנחנו נבקש גם נתונים ממרכז המחקר והמידע של הכנסת ונהיה אתך בקשר.

אורלי לוי אבקסיס: תודה.

אורלי לוי אבקסיס: חבר הכנסת דואן.

אברהם דואן: אני רוצה לברך את זבולון, כרמת-גני לשעבר לרמת-גני בהווה יש איזשהו מכנה משותף.

אברהם דואן: אורלי, יקירתי, אין אדם ראוי ממך לתפקיד הזה מסיבה את פשוטה.

אברהם דואן: המון רגישות והמון נחישות.

אברהם דואן: אלה שני פרמטרים מאוד מאוד משמעותיים בקרב מנהיג.

אברהם דואן: זכויות הילד במדינת ישראל זקוקות למנהיג.

אברהם דואן: להביא שינוי חשיבתי בהתייחסות שלנו לנושא של ילדים ונוער.

אברהם דואן: אם אנחנו הולכים לאורך ההיסטוריה עם העבודה המדהימה שנעשתה, אנחנו לא נושאים הצלחה יתרה בתחום.

אברהם דואן: רמת האלימות בקרב הילדים גוברת בבתי הספר ואנחנו צריכים לעשות חשיבה מחודשת האם זו הדרך שאנחנו צריכים ללכת בה.

אברהם דואן: צריך לבדוק את הדברים אמפירית.

אברהם דואן: איך אם אנחנו עושים הכול כל כך טוב וכל כך מוצלח, אנחנו לא משיגים את התפוקות הדרושות?

אברהם דואן: אני מצפה מהוועדה הזאת להיות יותר קשובה לצרכים של הילדים.

אברהם דואן: אנחנו הבוגרים יודעים מה טוב לילדים וזה מוכח כלא נכון.

אברהם דואן: אני רוצה לשמוע מה הילדים רוצים.

אברהם דואן: אני רוצה שהוועדה הזאת לא רק תתכנס כאן אלא תצא לריצ'ינג אאוט ותשמע את הילדים ברחבי הארץ.

אברהם דואן: ליצור מנהיגות של הילדים, להתחיל לחשוב בראש של הילדים ואז אולי נצליח להשכיל ולעשות את הדברים בצורה טובה.

אברהם דואן: אני מאמין בך.

אברהם דואן: אני ביקשתי להיות שותף בוועדה לזכויות הילד ובוועדת העבודה והרווחה.

אברהם דואן: אני עובד סוציאלי ואני רוצה שתהיה לנו ראייה קצת יותר רגישה.

זבולון אורלב: הסיעה שלך צריכה להחליט.

זבולון אורלב: יש עדיין מקום.

אברהם דואן: אני הבא בתור בוועדה.

אברהם דואן: ביקשתי.

זבולון אורלב: גם לעבודה יש מקום.

זבולון אורלב: יש מקום פנוי שהסיעה לא ממנה.

זבולון אורלב: הבעיה היא שאף אחד בעבודה לא נאבק להיות חבר כאן.

דניאל בן-סימון: אני חייב לבדוק את הסוגיה הזאת.

דניאל בן-סימון: אתה מפתיע אותי.

דניאל בן-סימון: הייתי בטוח שיהיה מאבק אימים על מקום בוועדה הזאת.

דניאל בן-סימון: אגב, כולם בחוץ וביטחון.

אברהם דואן: זה אחד הדברים המדהימים אצל זבולון אורלב.

אברהם דואן: הוא מיד עושה את החיבור.

אברהם דואן: כדאי מאוד ללמוד את זה.

אברהם דואן: זה שילוב נדיר אצל גברים שבדרך כלל הם ממוקדי מטרה אבל זבולון היה עם ראייה מאוד רחבה.

אברהם דואן: לכן הוא השכיל לעשות עבודה מאוד מאוד רחבה ומקיפה.

אברהם דואן: אני מאחל לך, את נכנסת לנעליים גדולות.

אברהם דואן: בגין היכולות שלך, את תעשי את התפקיד לא פחות טוב.

אברהם דואן: תודה רבה.

אורלי לוי אבקסיס: תודה רבה.

סמדר גרטנר: אני נציגה של הסתדרות הפסיכולוגים וקופת חולים מאוחדת.

סמדר גרטנר: קודם כל, ברכות לחבר הכנסת היוצא ולחברת הכנסת הנכנסת.

סמדר גרטנר: כמה מלים קצרות.

סמדר גרטנר: אני חושבת שבשנה האחרונה או בשנתיים האחרונות למדנו כפסיכולוגים לצאת מתוך החדרים הטיפוליים ומהעזרה שאנחנו נותנים אחד לאחד ולנסות לגייס את הידע שיש ברשותנו לטובת אוכלוסייה רחבה יותר.

סמדר גרטנר: אני פונה אליך בבקשה אמיתית להשתמש בידע שלנו.

סמדר גרטנר: אנחנו רוצים לתת אותו.

סמדר גרטנר: יש לי הרבה מאוד דברים שהייתי שמחה לעשות ביחד אתך.

אורלי לוי אבקסיס: אני אשמח.

אורלי לוי אבקסיס: אני גם כל הזמן שמחה ללמוד דברים חדשים ולהרחיב את היריעה כי אז אתה גם לומד על אופציות נוספות שקיימות.

אורלי לוי אבקסיס: בלי שיהיה את הדבר הזה, לא נוכל לדעת מהי האמת הנכונה.

אורלי לוי אבקסיס: המשנה למנכ"ל משרד הרווחה, מנחם וגשל.

מנחם וגשל: אני קודם כל מתנצל על האיחור.

מנחם וגשל: הודעתי שאני אאחר כי נקראתי אל השר לישיבה דחופה.

מנחם וגשל: כמה מלים קצרות.

מנחם וגשל: ליושב ראש היוצא.

מנחם וגשל: אני מלווה אותו כבר לא מעט זמן בכניסתו ובצאתו.

מנחם וגשל: זה לא התפקיד הראשון שלו.

מנחם וגשל: אנחנו נפגשנו כבר יותר מפעם את בהזדמנויות האלה ואני צריך לומר לזבולון שזאת זכות גדולה מבחינתי לשבת וללמוד מדי פעם.

מנחם וגשל: גם בוועדה לזכויות הילד למדנו.

מנחם וגשל: למדנו לאורך הדרך איך לעשות את שיתופי הפעולה כדי שהם יהיו לטובת הילדים.

מנחם וגשל: צריך לומר שבסופו של דבר הוועדה הזאת, כמו עוד מעט ועדות, הן מהחשובות בעיני משרד הרווחה מבחינת תחום העיסוק שלו.

מנחם וגשל: אני חושב שאתה הובלת דברים חשובים וגדולים ואני מודה לך.

מנחם וגשל: אני מודה לך גם על שיתוף הפעולה וגם על הלמידה שלמדנו כאן במחיצתך בנוסף ללמידות האחרות.

מנחם וגשל: לך גברתי היושבת ראש.

מנחם וגשל: אני חושב שבגלל החשיבות הרבה שמשרד הרווחה מייחס לנושא הילדים ובגלל העובדה שרק בשיתוף פעולה בסופו של דבר בין הממשלה לבין הוועדה – ואני מדבר כרגע על הוועדה הזאת – ניתן יהיה לקדם את הנושאים.

מנחם וגשל: אני לקחתי על עצמי את האחריות בוועדה הזאת בתקופתו של חבר הכנסת אורלב וייצגתי לא מעט פעמים את המשרד בוועדה הזאת כיוון שכל חיי עסקתי בילדים עד שעברתי לתפקידים של ניהול.

מנחם וגשל: אני רואה אישית חשיבות רבה בעניין ואני בהחלט מזמין שיתוף פעולה הדוק כדי לקדם את הנושא.

מנחם וגשל: אני חושב שבנמרצות שלך, בנחישות שלך כפי שנאמר, אפשר לקדם את הדברים.

מנחם וגשל: צריך לחבר את הדברים, ללכת ביחד ואני מקווה שזה יקרה.

אורלי לוי אבקסיס: תודה.

טובה בן ארי: ברצוני לברך את שניכם בשם מנכ"לית משרד החינוך ובשם שר החינוך, להצטער קצת על זה שאתה עוזב אותנו כי עבדנו ביחד תקופה מאוד משמעותית למען קידום מעמד הילדים בחברה שלנו.

טובה בן ארי: אנחנו מאוד נשמח לעבוד יחד עם חברת הכנסת הנכנסת.

טובה בן ארי: אפרופו פדופילים, ברצוני להעביר לך את סיכום הכנס שעשינו ביחד עם חבר הכנסת אורלב בנושא האם לילדים יש פרטיות באינטרנט.

טובה בן ארי: זה בצד מחקר שערכנו כאן.

טובה בן ארי: יהיו לך היום שיעורי בית בדרך הביתה.

אורלי לוי אבקסיס: קחו בחשבון שאני נוהגת ואני לא אעשה זאת תוך כדי נהיגה אבל אני אמצא לזה זמן.

טובה בן ארי: כיוון שהתפקיד של יושב ראש הוועדה לזכויות הילד הוא חובק עולמות ויש בו להשפיע רבות לא רק על זכויות ילדים אלא גם על מעמדם של הילדים בחברה הישראלית לרבדיה ולמגזריה, אנחנו מאוד נשמח במשרד החינוך לשיתוף פעולה הדוק יחד עם מנכ"לית המשרד כדי לסייע גם לילדים וגם להורים למצוא את הנתיב הנכון בשבילי הזכויות.

טובה בן ארי: בהנחיית מנכ"לית משרד החינוך אנחנו מובילים מדיניות חינוך שמדברת על זכויות בכל המדרגים במערכת החינוך, מדברים גם על זכויות, גם על גבולות, אנחנו עובדים יחד עם משרדי הממשלה השונים, אנחנו עובדים בצמידות עם יוניסף בנושא הכשרת ילדים להיות נאמני זכויות ושגרירי זכויות.

טובה בן ארי: אנחנו נשמח לקיים אתך ואתם מפגש.

טובה בן ארי: אנחנו מקפידים על הפקת חומרים ועל מהלכים שברמה העקרונית וברמה הפרטנית אנחנו מאוד נשמח לשיתוף פעולה ולהובלה משותפת בהמשך הדרך.

טובה בן ארי: תודה ובהצלחה.

אורלי לוי אבקסיס: תודה רבה.

ולרי זילכה: אני מרכזת פורום ארגונים והורים למען ילדים עם מוגבלות.

ולרי זילכה: אין לי ספק שאתם רואים כאן ילדים ואתם מתכוונים גם לילדים שלנו.

ולרי זילכה: אני רוצה להודות בשם הפורום, בשם המשפחות, בשם הילדים שלנו גם לחבר הכנסת היושב ראש היוצא וגם לך, היושבת ראש הנכנסת, ולברך.

ולרי זילכה: גם תודה לאילן שמאוד מעורב בעשייה שלנו.

ולרי זילכה: אני רוצה לומר תודה רבה.

ולרי זילכה: אנחנו יודעים שהמקום הזה הוא בית גם עבור הילדים שלנו ואנחנו גם יודעים שהעשייה שלכם, גם בתוך הבית הזה וגם מחוצה לו, במקומות האחרים שאתם מקדמים דברים.

ולרי זילכה: תודה רבה.

ולרי זילכה: אנחנו נביא את הנושאים שלנו לסדר היום כאן.

אורלי לוי אבקסיס: אתם תמצאו כאן במה.

אופק הרניק: תודה רבה על רשות הדיבור.

אופק הרניק: אני יושבת ראש מועצת התלמידים והנוער הארצית.

אורלי לוי אבקסיס: אנחנו מצפים לייצוג קבוע בוועדה.

אורלי לוי אבקסיס: כמו שאמר חבר הכנסת דואן, אנחנו רוצים לשמוע אתכם.

אופק הרניק: כשאנחנו מוזמנים לוועדה, אנחנו דואגים להגיע.

אופק הרניק: אני באמת רוצה לברך את יושב ראש הוועדה היוצא ולאחל הרבה הצלחה ליושבת הראש הנכנסת.

אופק הרניק: באמת נשמח להיות מוזמנים להגיע.

אופק הרניק: אנחנו תמיד דואגים להגיע מוכנים ולא סתם לדבר אלא עם איזשהו חומר רקע.

אופק הרניק: נשמח לשיתופי פעולה.

אורלי לוי אבקסיס: אנחנו נשמח מאוד כי הרבה פעמים אנחנו נזכרים.

אורלי לוי אבקסיס: אני רואה את זה דרך העיניים של הבנות המתבגרות שלי שגם אם זה נדמה לנו שזאת תקופה, זה עולם ומלואו.

אורלי לוי אבקסיס: לפעמים לא נעים לי שהיא מסתכלת עלי כאל אימא, כמו שאני הייתי ילדה והסתכלתי כאילו מה את בכלל מבינה.

אורלי לוי אבקסיס: אנחנו צריכים אתכם כדי שתדעו להעביר את זה.

אורלי לוי אבקסיס: אני ראיתי אתכם בוועדות רבות ואתם יודעים להעביר את המסר נכון והוא נקלט נכון.

אורלי לוי אבקסיס: אנחנו לא יכולים לקבל החלטות בלי לשמוע גם את הנציגות שלכם כי זה בראש ובראשונה נוגע לכם.

אורלי לוי אבקסיס: אני אשמח מאוד לשיתוף פעולה בכל נושא שנעלה כאן.

אורלי לוי אבקסיס: תודה.

אורלי לוי אבקסיס: אנחנו סוגרים את ישיבת הוועדה.

אורלי לוי אבקסיס: אני מזמינה ומודיעה שביום רביעי הקרוב בשעה 10:00 בבוקר תתקיים ישיבת ועדה שהתקבלה עוד כשהייתי בנשיאות, כסגנית יושבת ראש הכנסת, כאשר על סדר היום יהיה דיון מהיר של חבר הכנסת אורי מקלב לגבי הצהרונים שאמורים להיות ממומנים אבל מסתבר שיש בעיות מסוימות.

אורלי לוי אבקסיס: אנחנו נבקש גם ממשרד החינוך להגיע ולתת לנו סקירה ולומר לנו היכן זה עומד.

אורלי לוי אבקסיס: אני מבקשת גם מנציגות ההורים ובכלל מכל מי שרואה את עצמו שותף לבוא ולא רק להבטיח אלא זה הזמן להתחיל לקיים.

אורלי לוי אבקסיס: תודה רבה לכם.

אורלי לוי אבקסיס: הישיבה נעולה.